Tontin ostajille porkkanoita ja bonuksia – Hämeen Sanomat
Tontin ostajille porkkanoita ja bonuksia
Hämeenlinnassa on tällä hetkellä yhteensä 252 vapaata tonttia odottamassa ostajiaan. Elokuussa määrä oli 250.
Vauhtia tonttikauppaan haetaan Tonttimarkkinoilla Siiri II:ssa 2. huhtikuuta ja Äikäälässä 3. huhtikuuta. Palveluasiantuntija Sirpa Rahikainen kertoo, että tarjouskampanjoita tonteista ei kuitenkaan ole.
Tonttien hinnat ovat Äikäälässä 27 euroa neliömetriltä ja Siiri II:ssa 34 euroa neliömetriltä.
Liitoskuntien alueilla tonttien hinnat voivat olla jopa euron neliömetriltä, mutta sekään ei näytä aina houkuttelevan.
Tonttimarkkinoilla on kuitenkin näkynyt tänä vuonna pientä piristymistä.
Viikoittain on mennyt nyt 1–2 tonttia. Pitkään on ollut myös viikkoja, jolloin ei ole mennyt yhtään tonttia.
Tuorein tempaus on tuoda touko–kesäkuussa neljä perhettä asumaan viikonlopuksi Hämeenlinnaan.
– Haimme ihmisiä koeajamaan Hämeenlinnaa. Neljä perhettä tai pariskuntaa pääsee asumaan tavallisessa hämeenlinnalaisessa kodissa, ja heille järjestetään ohjelmaa, kertoo Linnan Kehityksen markkinoinnin ja viestinnän johtaja Kati Tiitola.
Haku koeajoon on päättynyt, mutta valintaa ei ole vielä tehty.
Viime syksynä uusia asukkaita haettiin tuomalla helsinkiläisiä Hämeenlinnaan Keskiaikamarkkinoiden aikaan 5 euron junalipuilla. Ensi kesänä lastenfestivaali Hippaloiden aikaan suunnitellaan vastaavaa tapahtumaa, johon väkeä on tarkoitus tuoda busseilla.
– Asuminen on paljon muutakin kuin tontteja, ja siksi markkinointi kohdistuu laajemmin muihinkin asioihin täällä, sanoo Tiitola.
Tiitola kertoo, että Hämeen markkinoinnin aikaan kuntien yhteismarkkinointia toteutettiin noin kymmenen vuoden ajan, mutta nyt jokainen kunta markkinoi itseään. Hämeen markkinointi loppui, kun EU-tuet hiipuivat.
Janakkalassa toteutettiin tonttien alennusmyynti viime keväänä, jolloin kaikki tontit olivat tarjolla puoleen hintaan puolen vuoden ajan.
– Ale toimi hyvin, sen aikana myytiin 20 tonttia, sanoo maankäyttöinsinööri Eija Paturi.
Hän arvioi, että normaalitilanteessa määrästä olisi myyty noin puolet. Alennusmyynnin loputtua tontteja ei mennyt kuitenkaan loppuvuonna kaupaksi kuin yksi. Tämän vuoden puolella on myyty pari tonttia.
Paturi arvelee, että suurin syy viime vuosien tonttiongelmiin on se, että vanhaa asuntoa on nyt vaikea myydä.
– Lainan saamisessa voi olla vaikeuksia, jos vanha talo ei käy kaupaksi.
Janakkalassa on kaupan noin 70 tonttia. Hinnat ovat 10–20 euroa neliömetriltä.
– Ilveslinnan alue on seuraava mahdollinen myyntikohde, kertoo Paturi.
Viestintäpäällikkö Leena Joutsenniemi kertoo, että tonttien markkinointi on ennen kaikkea rahakysymys. Yhteistyötä on tehty lähinnä etelän suuntaan yhdessä Lopen, Riihimäen ja Hausjärven kanssa.
– Kun meillä on nyt oma sivusto, eli Palajanakkalaa.fi, ei ole järkeä nyt tehdä erikseen kimppasivustoa, Joutsenniemi sanoo.
Hattulassa ei tonttien alennusmyynnistä ole puhettakaan.
Siellä markkinoidaan nyt Kanungin aluetta, josta on syksyllä tarjolla 52 uutta tonttia.
– Uusi alue on niin hyvällä paikalla, ettei ole tarvetta alennusmyynteihin, sanoo tekninen johtaja Juha Prittinen.
Vapaita tontteja on jo ennestään silti useita kymmeniä, monet niistä esimerkiksi Merventien varrella.
– Ajatuksena on kuitenkin lisätä valinnanvaraa, kertoo Prittinen.
Hintataso tulee olemaan suunnilleen sama kuin muuallakin Hattulassa. Esimerkiksi Kotirinteessä hinta on nyt noin 25 euroa neliömetriltä ja siitä ylöspäin.
Hän ei usko alen olevan keino tonttimyynnin vauhdittamiseen.
– Tonttien alennusmyynti on omasta mielestäni kyllä kuntien rähmälleen menoa. Tontit tulee kyllä myytyä muutenkin
Yhteistyö muun Kanta-Hämeen kanssa kiinnostaisi Hattulaa. Kanta-Hämeen markkinointia pitää Prittisen mukaan tehdä asuminen edellä.
– Varmasti jotain yhteistyötä tehdään, ja Hattula on innokkaana mukana siinä, kertoo Prittinen. HÄSA